WICE วิ่งแรง 5% เก็ง Q2 กำไรแกร่ง ลุ้นรายได้ทั้งปี 9 พันลบ. นิวไฮต่อเนื่อง 3 ปี!
WICE วิ่งแรง 5% ราคาแตะ 11.80 บ. คาดนักลงทุนเข้าซื้อเก็งกำไร หลังแนวโน้มไตรมาส 2/65 กำไรแกร่ง ลุ้นปี 65 รายได้ 9 พันลบ. นิวไฮต่อเนื่อง 3 ปี รับครึ่งหลังไฮซีซั่น-จีนคลายล็อคดาวน์-เงินบาทอ่อนค่า โบรกแนะ “ซื้อ” เป้า 24 บ.
WICE วิ่งแรง 5% ราคาแตะ 11.80 บ. คาดนักลงทุนเข้าซื้อเก็งกำไร หลังแนวโน้มไตรมาส 2/65 กำไรแกร่ง ลุ้นปี 65 รายได้ 9 พันลบ. นิวไฮต่อเนื่อง 3 ปี!
14 ก.ค. 2565

ผู้สื่อข่าวรายงานว่า วันนี้ (14 ก.ค.65) ราคาหุ้น บริษัท ไวส์ โลจิสติกส์ จำกัด (มหาชน) หรือ WICE ล่าสุด ณ เวลา 10:39 น. อยู่ที่ 11.80 บาท บวก 0.70 บาท หรือ 6.31% สูงสุดที่ 11.90 บาท ต่ำสุดที่ 11.30 บาท ด้วยมูลค่าซื้อขาย 60.90 ล้านบาท

ทั้งนี้ราคาหุ้น WICE ปรับตัวขึ้น คาดนักลงทุนเข้าซื้อเก็งกำไร จากคาดการณ์แนวโน้มผลการดำเนินงานจะเติบโตขึ้นอย่างต่อเนื่อง
โดยนายชูเดช คงสุนทร กรรมการผู้จัดการ ฝ่ายพัฒนาธุรกิจ WICE เปิดเผยว่า ทิศทางในช่วงครึ่งปีหลัง 65 ผลการดำเนินงานมีแนวโน้มที่ดีเมื่อเทียบกับในช่วงครึ่งปีแรก เนื่องจากเข้าสู่ช่วงไฮซีซั่นของธุรกิจ และเป็นไปตามปัจจัยบวกของมาตรการคลายล็อกดาวน์ประเทศจีน ทำให้ปัญหาที่ด่านชายแดนดีขึ้นกลับสู่ภาวะปกติ หรือมีปริมาณการขนส่งมากขึ้นตั้งแต่เดือน มิ.ย.65 ส่งผลดีต่อธุรกิจการขนส่งสินค้าข้ามพรมแดน (Cross Border Service) จากในช่วง 4-5 เดือนแรกที่มีปัญหารถชะลออยู่ที่ชายแดนจำนวนมาก
อีกทั้งยังได้รับผลบวกจากสหรัฐอเมริกามีการพิจารณาลดภาษีนำเข้าสินค้าจากจีน และสถานการณ์เงินบาทอ่อนค่า ส่งผลให้มีความต้องการขนส่งสินค้า ทั้งในประเทศ และต่างประเทศปรับตัวเพิ่มมากขึ้น โดยบริษัทจะมุ่งเน้นปัจจัยหลักที่ขับเคลื่อนธุรกิจ ได้แก่ การเพิ่มปริมาณขนส่งสินค้าทางทะเล, การขนส่งสินค้าข้ามแดน และความร่วมมือกับพันธมิตร เพื่อสร้างการเติบโตของธุรกิจ
โดยในปี 65 มั่นใจว่าจะมีผลการดำเนินงานทำสถิติใหม่ (นิวไฮ) ต่อเนื่องเป็นปีที่ 3 ด้วยรายได้รวมแตะ 9,000 ล้านบาท เติบโต 20% เมื่อเทียบกับช่วงเดียวกันของปี 64  ที่มีรายได้รวม 7,669.67 ล้านบาท และมีกำไร 7% ซึ่งในช่วงไตรมาส 1/65 มีรายได้รวมแล้ว 2,166.39 ล้านบาท และทิศทางผลการดำเนินงานในไตรมาส 2/65 ที่ออกมาเติบโตได้ดีกว่าไตรมาส 1/65 และเมื่อเทียบกับช่วงเดียวกันของปี 64 เป็นไปตามทุกธุรกิจขยายตัวได้ดี
ด้านบล.โนมูระ พัฒนสิน ระบุในบทวิเคราะห์ (30 มิ.ย.65) คำแนะนำ “ซื้อ” หุ้น WICE  มูลค่าพื้นฐานปี 65 ที่ 24 บาท จากแนวโน้มค่าระวางเรือที่ปรับตัวลดลงมาเล็กน้อยเป็นเวลา 2 สัปดาห์ติดต่อกันทำให้มีการอัพเดตกับบริษัทถึงแนวโน้มในช่วงครึ่งปีหลัง และแนวโน้มผลประกอบการในระยะถัดไปของ WICE ซึ่งมองว่าแนวโน้มไตรมาส 2/65 น่าจะยังเติบโตได้ดีเมื่อเทียบจากปีก่อน  หลักๆ หนุนจากการเติบโตของบริการขนส่งทางทะเล
ส่วนแนวโน้มในครึ่งปีหลังมีแนวโน้มสดใสกว่าครึ่งปีแรก จากค่าระวางที่น่าจะปรับตัวขึ้นไปยืนสูงอีกครั้ง และปริมาณงานขนส่งที่น่าจะเพิ่มขึ้นหลังจีนคลายล็อคดาวน์ขณะที่ภาพในปีหน้ายังต้อง จับตาดูเรื่องของความเสี่ยงของภาวะเศรษฐกิจถดถอยในสหรัฐฯ